钦定古今图书集成/明伦汇编/宫闱典/第042卷 > 《皇后册文》元·王磐
## 钦定古今图书集成/明伦汇编/宫闱典/第042卷 > 《皇后册文》元·王磐

皇帝若曰：“天地合德，故能覆载万物而不遗；日月并
明，所以照临六合而无外。至哉夫妇之大义，实配阴
阳之两仪。”咨尔皇后弘吉剌氏，戚里名家，元勋贵族，
备仪率礼，令德来嫔。自朕奉藩之初，至于践阼之日，
明识远虑，裨益宏多。虽《袆翟》正位于长秋，而典册未
光于大礼。兹者文臣敷奏，实应朕心。今遣摄太尉、中
书右丞相安童持节授尔玉册宝章。备物充庭，式遵
古典。於戏！恭顺接下，九族形雍睦之风；俭素相高，万
世衍灵长之福。服兹宠命，益懋徽猷。